ไฟแนนซ์ทูเดย์
&#8220;ศิลปะชั้นสูงของผู้บริหารคือการเลือกใช้คน&#8221;
18 ส.ค. 2554

“ศิลปะชั้นสูงของผู้บริหารคือการเลือกใช้คน”
โดย...ต้นกล้า
วันนี้ขอเก็บตกการตั้งคนเข้าทำงานของหน่วยงานรัฐ 2 หน่วยงาน หนึ่งนั้นต้องยินดีกับ ประสิทธิ์ สืบชนะ ผู้ตรวจราชการกระทรวงการคลัง ที่ได้รับการแต่งตั้งเป็นกรรมการธนาคารออมสิน แทนที่ เจ๊ติ๊กดนุชา ยินดีพิธ ที่ปรึกษาการคลัง กระทรวงการคลัง ที่บรรดากรรมการแบงก์ออมสินต่างให้สมญานามกับเธอว่า เจ๊จุกจิก เพราะมีความคิดเห็นที่เป็นตัวตนในฐานะคนคลังที่เน้นหนักในการกำกับรัฐวิสาหกิจให้เดินไปตามเส้นตรงจนเกินไป




การตั้ง “ประสิทธิ์” รอบนี้จึงเสมือนไปแก้ฟันเฟืองของบอร์ดที่ขบเหลี่ยมกันให้เข้าที่เข้าทาง แถมยังได้ประสบการณ์การทำงานในฐานะข้าราชการที่รู้เรื่องที่ดินประดุจลายมือตัวเอง เพราะประสิทธิ์นั้นเป็นคนคุมงานด้านการประเมินที่ดินทั่วประเทศของกรมธนารักษ์มาตั้งแต่ต้น เคยเป็นข้าราชการระดับ 9 ในตำแหน่งที่ปรึกษาด้านพัฒนาการประเมินราคาอสังหาริมทรัพย์ ที่ดินตรงไหนราคาประเมินเท่าไหร่ เขารู้ลึก รู้รอบ รู้จริง 
สองนั้นต้องชื่นชม อารีพงศ์ ภู่ชอุ่ม ปลัดกระทรวงการคลัง ที่หาญกล้าปรับเปลี่ยนรายชื่อกรรมการผู้ทรงคุณวุฒิในคณะกรรมการกำกับและส่งเสริมการประกอบธุรกิจประกันภัย (คปภ.) ชุดใหม่ ที่ตัวเองนั่งเป็นประธานโดยตำแหน่ง จากที่มีการเสนอมาโดย คปภ.แทบจะเปลี่ยนแบบยกชุด เพราะรายชื่อเดิมนั้นกรรมการที่เสนอมาล้วนแล้วแต่เคยยิ่งใหญ่ และยังยิ่งใหญ่ในกระทรวงพาณิชย์แบบยกแผง แต่พอได้รับการท้วงติงจาก “สถิตย์ ลิ่มพงศ์พันธุ์” อดีตปลัดกระทรวงการคลัง ว่า ปัจจุบัน คปภ.คือหน่วยงานในกำกับของกระทรวงการคลัง และจำเป็นต้องยกระดับเป็นสถาบันการเงินให้ได้ ไม่ใช่อิงกับพาณิชย์แบบเดิมๆ เท่านั้น ปลัดตุ้มอารีพงศ์ ปรับเปลี่ยนรายชื่อใหม่จน จันทรา บูรณฤกษ์ เลขาธิการ คปภ. ถึงกับหน้างอ คอเอียง เมื่อมีการดึง โกวิทย์ โปษยานนท์ อดีตผู้อำนวยการงบประมาณ และ ธาริษา วัฒนเกส อดีตผู้ว่าการแบงก์ชาติ ดอกไม้เหล็กแห่งบางขุนพรหม มาเป็นกรรมการ เบียด ณรงค์ชัย อัครเศรณี อดีต รมว.พาณิชย์ กับอดีตอธิบดีกรมการประกันภัยคนหนึ่งให้หลุดวงโคจรไป